Villa Muramaris

Villa Muramaris (Muramaris er latin og betyr «ildstedet ved havet») var en fredet bygning på øya Gotland i Sverige. Bygningen lå om lag 5 km nord for Visby og ble reist av ektefellene Johnny Roosval og Ellen Roosval von Hallwyl i perioden 1915–1917. Huset, som fikk status som byggnadsminne i 1987, brant ned til grunnen den 18. januar 2013.


== Historikk ==
Ellen Roosval von Hallwyl (1867–1952) var en svensk maler, skulptør og komponist. Hun var vokst opp i Halwylska palatset i Stockholm, som var bygd opp av hennes foreldre og nå er kjent som Halwylska museet. Hennes andre ektemann Johnny Roosval (1879–1965) var en svensk kunsthistoriker. De giftet seg i 1907, noe som vakte en del oppmerksomhet i stockholmssosieteten fordi bruden var tolv år eldre enn ektemannen. Fra 1930 til 1962 var Johnny Roosval styreleder for Halwylska museet.
Etter å ha leid en feriebolig på Gotland gjennom flere år kjøpte ekteparet Roosval en tomt på øya i 1915. Etter noen år eide ekteparet ca 22 dekar der. Hele anlegget kostet dem totalt mellom 25 000 og 30 000 svenske kroner.  Paret var godt orientert om sin tids kunstneriske strømninger, og tegnet selv de første skissene til det som skulle bli Villa Muramaris. Arkitekten Arre Essén laget byggeplanene, og Johnny Roosval stod som byggherre. Ekteparet Roosval ønsket at huset skulle være i dialog med den omkringliggende naturen og havet. Ideene har likhetstrekk med Villa San Michele, som Axel Munthe bygget på Capri. Tegningene til Muramaris var inspirert av Middelhavets arkitektur og den gotlandske middelalderen. I tillegg til bolighuset ble det bygget et atelier, tehus, badstuer og lysthus. Anlegget fikk også en golfbane og en hage i italiensk barokkstil.


== Utforming ==
Husets grunnplan var firkantet og besto av to rektangulære fløyer. Den ene fløyen hadde to etasjer, mens den andre bestod av én etasje med takterrasse på toppen. Vinduene var uregelmessig plassert, ettersom hva de ulike rommene skulle brukes til. På grnnplanet var det en stor stue, arbeidsrom, kjøkken, noen mindre rom og en loggia. Ovenpå var det to soverom, en hall og den nevnte takterrassen.
Huset interiør var rikt dekorert, noe som fremfor alt var Ellen Roosvals fortjeneste. Hun murte selv opp en stor peis i sandstein som ble plassert sentralt i husets stue. Tak og vegger var utsmykket med dekorative malerier i ulike fargesetninger laget av kunstnerne Gerda Ruuth og Martha Anckar Swärd. Den grå-hvite fasaden ble kalkpusset, og var uten øvrige dekorelementer.


== Hagen ==
Hagens grunnplan ble tegnet av kunstneren Nils von Dardel. Den fikk tilnavnet «Lusthagen». Hageanlegget var omgitt av en pusset mur, og ble inndelt i flere avdelinger med ulike veksttyper. De fleste dekorative elementene i hagen kom fra Ellen Roosvals hånd; hun utformet en rekke symbolsk ladede skulpturer og fontener av hvit marmor. I hagen er det også en fontene laget av Sigrid Fridman.


== Huset i dag ==
Ekteparet bodde i Villa Muramaris i 35 år, og etter Johnny Roosvals død i 1965 brukte hans andre kone Agneta Roosval eiendommen som feriebolig om sommeren. Hun solgte den på midten av 1980-tallet. I 1987 fattet länsstyrelsen på Gotland vedtak om å erklære huset som «byggnadsminne». I 1995 kjøpte øyelegen Birgitta Amer eiendommen, og startet å renovere villaen og den tilhørende hagen. Den 18. januar 2013 ble villaen totalskadet i en brann.


== Bildegalleri ==
Verker av Ellen Roosval på eiendommen på Gotland
		
		
		
		


== Referanser ==


== Eksterne lenker ==
muramaris.se
Villa Muramaris hos den svenske riksantikvaren (sv)